A Bizottság határozata
(2003. december 23.)
a Kenyából származó halászati termékek behozatalára vonatkozó különleges feltételek megállapításáról és a 2000/759/EK határozat hatályon kívül helyezéséről
(az értesítés a C(2003) 5027. számú dokumentummal történt)
(EGT vonatkozású szöveg)
(2004/39/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1], és különösen annak 11. cikkére,
mivel:
(1) A Bizottság nevében ellenőrzést végeztek Kenyában a halászati termékek előállítása, tárolása és Közösségbe történő feladása körülményeinek ellenőrzése céljából.
(2) A halászati termékek egészségügyi vizsgálatára és ellenőrzésére vonatkozó kenyai jogszabályok rendelkezései egyenértékűnek tekinthetők a 91/493/EGK irányelvben megállapítottakkal.
(3) A "Fisheries Department (FD)" képes a hatályban lévő jogszabályok alkalmazásának hatékony ellenőrzésére.
(4) Az FD hivatalos biztosítékokat nyújtott a 91/493/EGK irányelv mellékletének V. fejezetében megállapított, a halászati termékek egészségügyi ellenőrzésére és megfigyelésére vonatkozó előírások betartásáról, valamint az említett irányelvben megállapítottakkal egyenértékű higiéniai követelmények teljesítéséről.
(5) Részletes szabályokat kell megállapítani a Kenyából a Közösségbe behozott halászati termékekre vonatkozóan, a 91/493/EGK irányelvvel összhangban.
(6) Össze kell állítani továbbá az engedélyezett létesítmények, feldolgozó hajók, illetve hűtőházak, valamint a 91/493/EGK irányelv 3. cikke (1) bekezdése a) pontjának i. alpontja szerinti egyes vízi járművek fedélzetén előállított halászati termékekre alkalmazandó higiéniai minimumszabályok megállapításáról szóló, 1992. június 16-i 92/48/EGK tanácsi irányelvvel [2] összhangban felszerelt fagyasztó hajók jegyzékét. E jegyzékeket az FD Bizottságnak szóló közleménye alapján kell összeállítani.
(7) A Kenyából és Tanzániából származó vagy onnan érkező bizonyos halászati termékekkel kapcsolatos védőintézkedésekről szóló 1999/253/EK határozat hatályon kívül helyezéséről, valamint a Kenyából származó vagy onnan érkező halászati termékek egészségügyi bizonyítványának módosításáról szóló, 2000. december 1-i 2000/759/EK bizottsági határozat [3] kiegészíti a Kenyából behozott halászati termékeket kísérő egészségügyi bizonyítványt. Mivel e határozat új bizonyítványmintát határoz meg, a 2000/759/EK határozatot hatályon kívül kell helyezni.
(8) A szükséges átmeneti időszak biztosítása érdekében célszerű e határozatot a kihirdetését követő 45. naptól alkalmazni.
(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Kenyában a "Fisheries Department (FD)" a halászati termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Kenyából a Közösségbe behozott halászati termékeknek meg kell felelniük a 3., 4. és 5. cikk követelményeinek.
3. cikk
(1) Minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, mely összhangban van az I. mellékletben meghatározott mintával és egyetlen lapból áll.
(2) Az egészségügyi bizonyítványt az ellenőrzés helye szerinti tagállam legalább egy hivatalos nyelvén kell kiállítani.
(3) Az egészségügyi bizonyítványon fel kell tüntetni az FD képviselőjének nevét, beosztását és aláírását, valamint az FD többi bejegyzéstől eltérő színű hivatalos pecsétjét.
4. cikk
A halászati termékeknek a II. mellékletben felsorolt engedélyezett létesítményekből, feldolgozó hajókról, illetve hűtőházakból, vagy nyilvántartásba vett fagyasztó hajókról kell származniuk.
5. cikk
A tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "KENYA" szót és a származási létesítmény, feldolgozó hajó, hűtőház, vagy fagyasztó hajó engedély-/nyilvántartási számát.
6. cikk
A 2000/759/EK határozat hatályát veszti.
7. cikk
Ezt a határozatot 2004. február 28-tól kell alkalmazni
8. cikk
Ennek a határozatnak a tagállamok a címzettjei.
Kelt Brüsszelben, 2003. december 23-án.